b'\n_START_ARTICLE_\nVirus herpesa simpleksa\n_START_SECTION_\nPrena\xc5\xa1anje\n_START_PARAGRAPH_\nHHV se prena\xc5\xa1a s telesnimi teko\xc4\x8dinami; nahaja se v teko\xc4\x8dini mehur\xc4\x8dkov, slini (s poljubljanjem), semenski teko\xc4\x8dini, no\xc5\xbeni\xc4\x8dnem izlo\xc4\x8dku (s spolnimi odnosi). Pogosta je oku\xc5\xbeba \xc5\xbee v otro\xc5\xa1tvu, zlasti iz matere na otroka. Mo\xc5\xbena je tudi oku\xc5\xbeba ob porodu med prehodom porodne poti, ki je lahko za novorojen\xc4\x8dka tudi smrtonosna, saj novorojen\xc4\x8dek \xc5\xa1e nima razvitega imunskega sistema in lahko virus kljub zdravljenju povzro\xc4\x8di po\xc5\xa1kodbe na mo\xc5\xbeganih. Mo\xc5\xbenost oku\xc5\xbebe med porodom je sicer zelo majhna, \xc4\x8de je pri porodnici virus neaktiven in nima herpeti\xc4\x8dnih izpu\xc5\xa1\xc4\x8dajev na spolovilih._NEWLINE_Izbruh mehurjastih izpu\xc5\xa1\xc4\x8dajev je obi\xc4\x8dajno najhuj\xc5\xa1i po primarni oku\xc5\xbebi, saj telo takrat \xc5\xa1e nima izgrajenih protiteles. Ob prvem izbruhu bolezni obstaja tudi mo\xc5\xbenost nastanka asepti\xc4\x8dnega meningitisa, ki pa je nizka in zna\xc5\xa1a okoli 1\xc2\xa0%.\n_START_SECTION_\nVztrajanje v telesu\n_START_PARAGRAPH_\nOku\xc5\xbeba z virusi herpesa simpleksa je trajna, kar pomeni, da virus ostane v organizmu do smrti. Imunski sistem premaga le akutno bolezen, ki se poka\xc5\xbee na sluznici oziroma ko\xc5\xbei, virusi, ki so po \xc5\xbeiv\xc4\x8dnih celicah pri\xc5\xa1li v \xc5\xbeiv\xc4\x8dne ganglije (skupek teles \xc5\xbeiv\xc4\x8dnih celic), pa ostanejo v telesu. Tako HHV-1, ki najpogosteje povzro\xc4\x8da herpes na ustnici (labialni herpes) navadno vztraja v gangliju \xc5\xbeivca, ki prena\xc5\xa1a ob\xc4\x8dutke iz obraza (trigeminalni ganglij). Do naslednjega izbruha bolezni ostane virus skrit ter ne pride do izra\xc5\xbeanja virusnih beljakovin. Do ponovne aktivacije virusa in ponovnega izbruha herpeti\xc4\x8dnega izpu\xc5\xa1\xc4\x8daja pride v stanju oslabljenega imunskega sistema, na primer zaradi stresa, vro\xc4\x8dine, pomanjkanja spanca ...\n_START_SECTION_\nZdravljenje\n_START_PARAGRAPH_\nZdravi se z aciklovirjem ali valaciklovirjem, lokalno (mazila) ali sistemsko. Zdraviti je potrebno \xc4\x8dim prej.'